**М.М. Грынчык**

ТВОРЧАСЦЬ А. КУЛЯШОВА Ў ГАДЫ ВЯЛІКАЙ АЙЧЫННАЙ ВАЙНЫ

Яшчэ ў даваенныя гады творчасць А. Куляшова набыла свае асноўныя якасна-самабытныя рысы. Яе сталасць вызначалася не толькі глыбінёй і значнаcцю ідэйнай праблематыкі, але і той арыгінальнай паэтычнай культурай, якая арганічна спалучала ў сабе лепшыя нацыянальна-беларускія (літаратурныя і фальклорныя) традыцыі з наватарскай сутнасцю новага творчага метаду савецкай літаратуры – метаду сацыялістычнага рэалізму.

Паэзія А. Куляшова ваенных гадоў – важны этап у творчым росце пісьменніка, яркая старонка ў развіцці ўсёй тагачаснай беларускай літаратуры.

Падзеі першых дзён вайны засталі паэта ў Мінску. Адступленне нашых войск, жорсткія налёты фашысцкай авіяцыі, незлічоныя людскія ахвяры па вуліцах палаючай сталіцы Беларусі – усё гэта не толькі ўразіла душу паэта сваім трагізмам і нечаканасцю, але ў многім разышлося з тымі ўяўленнямі аб будучай вайне, што склаліся ў свядомасці савецкага чалавека і жахлівыя малюнкі якой з той ці іншай ступенню верагоднасці спрабаваў паказаць і сам А. Куляшоў («Ранак», «Бацька», «Хлопцы апошняй вайны» і інш.). Праўда, вайна аказалася непараўнаўча больш суровай і балючай...

Аднак сумныя навіны першага ваеннага лета 1941 года не маглі зламаць маральнай стойкасці савецкіх людзей, не прывялі да разгубленасці ці панікі. Наадварот, усведамленне ўсёй сур’ёзнасці становішча яшчэ больш згуртоўвала масы на барацьбу з фашысцкай навалай, павышала іх грамадзянскую адказнасць за лёс сацыялістычнай Радзімы і з’явілася невычэрпнай крыніцай народнага гераізму.

Суровыя выпрабаванні выпалі і на долю беларускіх пісьменнікаў, якія з першых дзён вайны актыўна ўключыліся ва ўсенародную барацьбу. Паэтычны запавет У. Маякоўскага «прыраўняць пяро да штыка» набываў у гэтых умовах асаблівы сэнс і значэнне.

А. Куляшоў, як і многія другія беларускія пісьменнікі, вымушаны быў пакінуць межы роднай Беларусі. Аб гэтым ён з горыччу ўспамінае: «Пяшком прайшоў горкі шлях ад Мінска да Оршы. З Калініна быў пасланы ў ваенна-палітычнае вучылішча пад Ноўгарадам. Адтуль накіраваны на службу ў армейскую газету «Знамя Советов».

За гэтымі лаканічнымі радкамі стаіць цэлы і надзвычай важны для творчай біяграфіі паэта перыяд. Іменна ў гэты час адначасова з актыўнай работай у франтавым друку, калі ён піша пераважна на рускай мове патрыятычныя вершы-заклікі, сатырычныя фельетоны і франтавыя частушкі, А. Куляшоў вынашвае паэтычную задуму «Сцяга брыгады» – аднаго з першых і найбольш выдатных твораў тагачаснай савецкай літаратуры аб вайне.

З’яўляючыся, па сутнасці, «голасам сэрца, поўнага болю за родную беларускую зямлю, плачам па ёй і гарачай светлай верай у яе сілы... у яе вызваленне», паэма «Сцяг брыгады» была напісана ў верасні – кастрычніку 1942 года, а неўзабаве перакладзеная М. Ісакоўскім на рускую мову стала здабыткам усёй многанацыянальнай савецкай літаратуры. «Першапачатковае знаёмства з гэтай рэччу, – успамінае А.Т. Твардоўскі, – адно з самых яркіх і дарагіх для мяне літаратурных успамінаў ваеннага часу».

Стварыць у цяжкіх франтавых умовах твор такога маштабу і такіх выдатных паэтычных вартасцей А. Куляшоў мог, толькі абапіраючыся на свой багаты творчы вопыт («пісаць па гарачых слядах у духу Маякоўскага»), толькі глыбока ўсведамляючы сваю асабістую адказнасць як пісьменніка ў такі рашаючы гістарычны момант. Іменна глыбокая народнасць, партыйнасць эстэтычных пазіцый паэта абумовілі асноўную патрыятычную ідэю твора – раскрыццё маральнай прыгажосці і сілы простата чалавека ў барацьбе за сацыялістычныя ідэалы жыцця.

Ідэйная мэтанакіраванасць паэмы «Сцяг брыгады» вызначыла сабою логіку развіцця мастацкіх вобразаў, асаблівасці адбору і характар тыпізацыі жыццёвых з’яў, сутнасць асноўных драматычных калізій. Як істотную рысу вобразнага ўвасаблення ў паэме, якая звязана больш з індывідуальнымі асаблівасцямі творчага метаду А. Куляшова, неабходна адзначыць, што самы гістарычны фон дзеяння падаецца тут не ў форме нерухомых і халодных эпічных малюнкаў ці эпізодаў ваенных падзей першага ваеннага лета – ён ахінуты ў надзвычай непасрэдную, лірычную форму паэтычнай споведзі, своеасаблівага, па азначэнню самога аўтара, «вандроўнага дзённіка».

Жанравыя асаблівасці «паэтычнага дзённіка» дазвалялі Куляшову сканцэнтраваць асноўную ўвагу на развіцці нешматлікіх сюжэтных ліній і такім чынам грунтоўна паглыбіць самую эмацыянальна-псіхалагічную матывіроўку развіцця вобразаў. Гэта зусім не азначае, што «вандроўны дзённік» сцяганосца Рыбкі не выходзіць за межы адлюстравання прыватных адчуванняў ці ўражанняў або зводзіцца да рэгістрацыі фактаў з ваеннай біяграфіі героя. Наадварот, праз прыватную канкрэтную гісторыю выратавання брыгаднага сцяга Куляшоў імкнецца вызначыць сутнасць барацьбы дзвюх супрацьлеглых сацыяльных сіл, выявіць ідэйна-псіхалагічныя матывы гэтай тытанічнай барацьбы, раскрыць працэс гартавання волі і характару героя ва ўмовах найбольш трагічнага этапу вайны. У адпаведнасці з творчай задумай і самая вайна паказана не ў сваім «фрактальным» абліччы, а найчасцей «з тылу», гэта значыць, з пункту гледжання яе антыгуманістычнай сутнасці і ўсіх тых жахаў, якія несла з сабою «карычневая ноч» фашысцкай акупацыі.

Праблематыка паэмы «Сцяг брыгады», бясспрэчна, звязана з такім суб’ектыўным фактарам як асабісты жыццёвы вопыт самога аўтара: ваенныя падзеі яшчэ не асэнсаваны ім ва ўсім маштабе, трагічны сэнс падзей успрыймаецца паэтам найчасцей эмацыянальна. Аднак, вылучаючы на першы план змрочныя і трагічныя моманты першага ваеннага лета, Куляшоў знаходзіць правільныя, адпавядаючыя рэчаіснасці мастацкія прапорцыі – сцвярджэнне духоўнай сілы народа, якая так красамоўна праявілася ў гэты найцяжэйшы перыяд вайны, спалучаецца тут з глыбокай верай у немінучасць перамогі. Вось гэта ўпэўненасць у перамозе надае паэме, нягледзячы на асобныя трагедыйныя моманты, у цэлым аптымістычнае, жыццесцвярджальнае гучанне.

Своеасаблівым эмацыянальным уступам да ўсёй паэмы з’яўляюцца першыя дзве часткі – «Што сказалі мне рэчы, калі я выходзіў з кватэры?» і «Чым сустрэла мяне мая вуліца, як я выходзіў?». Вядучым матывам гэтых частак з’яўляецца пачуццё невыказнага болю і трывогі, якое, аднак, прыводзіць героя паэмы Алеся Рыбку не да адчаю ці разгубленасці, а нараджае ў яго свядомасці арганічную ў такіх выпадках для сапраўднага патрыёта-грамадзяніна патрэбу дзеяння.

Характар героя раскрываецца не адразу – асноўная ўвага аўтара накіравана на выяўленне драматычных перажыванняў чалавека, на вачах якога руйнуецца родны горад, пусцее родны дом, гінуць самыя блізкія і дарагія, а сам ён вымушан можа назаўсёды пакінуць родныя мясціны. Своеасаблівым сэнсава-эмацыянальным акампанементам гэтым невыказна змрочным настроям Алеся Рыбкі гучыць традыцыйны ў класічнай літаратуры матыў «адарванага лістка». Пераасэнсаваны тут па-новаму, ён надзвычай удала падкрэслівае эмацыянальна-псіхалагічны стан героя:

***Як ад роднай галінкі дубовы лісток адарваны***

***Родны Мінск я пакінуў, нямецкай бамбёжкаю гнаны.***

***Міма дрэў, міма дрэў***

***Усю ноч я ішоў, – за спіною***

***Родны горад гарэў,***

***I не ведала сэрца спакою...***

Асаблівай сілы дасягае гэты трагічны матыў у сцэне развітання Рыбкі з апусцелым домам. Удала выкарыстоўваючы блізкія народна-паэтычнай традыцыі казачныя прыёмы адухаўлення рэчаў, Куляшоў здолеў напоўніць «маналогі» «нежывой лялькі», «каня» і іншых прадметаў дзіцячых гульняў глыбокім, жыццёва-пераканаўчым, а таму псіхалагічна-дзейсным зместам. У прачулых зваротах гэтых «адухоўленых рэчаў» гучыць горкае напамінанне аб трагічным лёсе тысяч дзяцей, якія вымушаны блукаць па дарогах вайны, а боль расстання з роднымі і блізкімі сэрцу натуральна перерастае ў глыбока чалавечны пратэст супраць цёмных сіл вайны і зруйнавання.

Драматызм і напружанасць дзеяння яшчэ больш узмацняюцца ў сцэне развітання героя з родным горадам, які крывавымі водбліскамі сваіх пажарышчаў асвятляе герою шлях на ўсход – да сваіх. У далейшым трагічны матыў развітання пераходзіць у страшнае пракляцце вайне і яе азвярэлым арганізатарам:

***Я хачу, каб вякі***

***Чорных асаў спалілі праклёнам,***

***Каб спалілі забойцу таго,***

***Яго сына і ўнука.***

***Хто з-пад крылля свайго***

***Бомбу першую кінуў на брук наш.***

***Хай загіне ўвесь род***

***I таго, хто апошнюю кіне,***

***Хай загіне увесь род, увесь зброд,***

***У пакутах загіне!***

Бязмежная нянавісць і пагарда да ворага ўзмацняюць у свядомасці героя гатоўнасць на подзвіг, заканамерна перарастаюць у прысягу вернасці нескаронага народа сваёй запалоненай Бацькаўшчыне – Беларусі:

***Я табе абяцаю і попелам родным клянуся,***

***Што з дарогі ўначы не саб’юся,***

***Вярнуся, вярнуся!..***

I хоць дзеянне паэмы храналагічна ахоплівае толькі пачатак вайны (першае ваеннае лета), а таму здзяйсненне гэтай свяшчэннай прысягі не магло яшчэ знайсці свайго адлюстравання, тым не менш вера ў непазбежнасць звароту героя і вызваленне Радзімы становіцца ідэйным лейтматывам усяго твора.

Трывожны матыў развітання з Радзімай дасягае свайго апагея ў другім раздзеле паэмы. Шляхам кантрастнага супастаўлення ўспамінаў героя аб нядаўніх і жывых у памяці мірных днях роднага горада з жахлівымі малюнкамі вайны і апусташэння паэт падкрэслівае ўсю невымернасць народнага гора:

***Я не веру ні зарыву ўночы,***

***Ні воблакам дыму,***

***Бо чаму, як заплюшчу я вочы,***

***Стаіць прад вачыма Мінск жывы, не нябожчык,–***

***I звоняць трамваі на плошчах,***

***Трупаў там я не бачу,***

***Не чую дзіцячага плачу?..***

Шматразовае выкарыстанне паэтычнай фігуры разгорнутага паўтору («Я не веру») надзвычай удала перадае настрой душэўных пакут героя, падкрэслівае выспяванне пачуцця непрымірымасці да ворага, жаданне свяшчэннай помсты. Так няўмольнай логікай самога жыцця канчаткова завяршаецца працэс псіхалагічнай падрыхтоўкі асноўнага героя паэмы Алеся Рыбкі да вялікіх выпрабаванняў вайны.

Далейшае развіццё падзей і станаўленне характару героя ва ўмовах непасрэдных ваенных абставін пададзена надзвычай лаканічна, з сапраўды дзённікавай дакладнасцю і паслядоўнасцю – уступленне Рыбкі ў рады дзеючых войск, першая «проба агнём», акружэнне брыгады і яе гераічная гібель. Па-ранейшаму эпічныя малюнкі і інтанацыі часта змянюцца тут усхваляванай лірычнай устаўкай ці хвалюючым унутраным маналогам героя, як напрыклад:

***Асядлала брыгада шашу***

***I засела ў мястэчку...***

***Хоць хацеў бы я, не апішу***

***Бой за ўзгорак, за рэчку.***

***Не апішаш, бо слоў будзе мала***

***Для гэткага бою, –***

***Як бамбіць палятала***

***Па сем самалётаў на хвою.***

Пераломным момантам у сюжэтным развіцці паэмы з’яўляецца чацвёртая частка («Трэба сцяг ратаваць, сцяг на глум і на здзек не пакіну»). Асноўны драматычны канфлікт дапаўняецца тут новай, больш вузкай, але затое і па-мастацку больш канкрэтызаванай калізіяй, – барацьбой за выратаванне брыгаднага сцяга, якая звязвае ўсе астатнія часткі твора і надае яму яшчэ большую напружанасць і вастрыню.

Дзеянне разгортваецца тут у асаблівых, выключных абставінах – трое салдат, якія вырашылі ратаваць свой сцяг, не ўдзельнічаюць у непасрэдных баявых схватках з ворагам, іх шлях на ўсход, да сваіх ляжыць далёка ад гулкіх франтавых дарог, па няходжаных лясных сцежках, паўз «безназоўныя ручаі» і ціхія азёрныя завадзі.

Адпаведна з гэтым асноўная ўвага аўтара сканцэнтравана цяпер вакол раскрыцця маральнага стану герояў, якія, пакінутыя сам-насам са сваім грамадзянскім сумленнем, вымушаны праявіць высокі ўзровень палітычнай свядомасці з тым, каб знайсці правільны, дастойны савецкага чалавека і грамадзяніна выхад са становішча. Рысы характару герояў выяўляюцца ў барацьбе за выратаванне вайсковага сцяга, які, апрача канкрэтнай сюжэтна-мастацкай функцыі, набывае і больш шырокае алегарычнае значэнне сімвала вернасці свайму патрыятычнаму абавязку, сімвала нястрымнай волі да перамогі.

Улічваючы жанравыя асаблівасці паэмы («вандроўны дзённік»), А. Куляшоў паслядоўна ўводзіць новыя сюжэтныя лініі, эпізоды і масавыя сцэны (сустрэча з лесніком і леснічыхай, вяселле ў здрадніка Мядзведскага, песня «прыгонных жней» і інш.), якія ствараюць той эпічны фон, тыя непасрэдныя жыццёвыя абставіны, ва ўмовах якіх жывуць і дзейнічаюць персанажы твора. Іменна дзякуючы стварэнню каларытнага эпічнага народнага фону, паэту ўдалося перадаць тую атмасферу маральнай згуртаванасці народа і яго непрымірымасці да ворага-акупанта, калі подзвіг Алеся Рыбкі і камісара Заруднага ўспрыймаецца намі не як сляпы фанатызм салдат-адзіночак, а як усвядомленыя дзеянні савецкіх людзей у імя сваіх жыццёвых перакананняў, у імя сацыялістычных ідэалаў.

Разам з тым, захоўваючы вернасць праўдзе жыцця, Куляшоў не затушоўвае праяў маральнай няўстойлівасці ў псіхалогіі асобных людзей.

З выкрыццём маральнай няўстойлівасці, якая ва ўмовах вайны звычайна мяжуе са здрадай Радзіме, і звязана новая сюжэтная лінія Лізаветы і Мікіты Ворчыка – былога наводчыка, а затым трэцяга ўдзельніка выхаду групы камісара Заруднага з акружэння. З гэтай лініяй звязан і другі драматычны канфлікт, які, пачынаючы з часткі «Так мы трапілі да Лізаветы – вясёлай кабеты», надзвычай дынамічна разгортваецца ў VI–IX частках і затым дасягае сваёй кульмінацыі ў сцэне ўцёкаў Ворчыка («Я прачнуўся паўночнай парой – зуб на зуб не трапляе»),

Пад уплывам панічных слухаў Ворчык канчаткова губляе веру ў перамогу, у сэнс далейшага змагання:

***Лізавета сказала мне,***

***Нібы немец дайшоў да Урала,***

***Ціха ён гаварыў, як у сне,–***

***Я падумаў:***

***Усё прапала...***

Дэмаралізаваны салдат – «акружэнец» не знаходзіць у сабе дастаткова сіл, каб пераадолець гэту разгубленасць; ён кідае баявых сяброў і шукае «цішыні і спакою» пад саламянай страхой бацькоўскай хаты. Аднак само жыццё жорстка помсціць Ворчыку. А. Куляшоў па-майстэрску ўводзіць лаканічную сюжэтную устаўку, дзе паказвае што вайна бязлітасна ўрываецца ў асабістае жыццё кожнага чалавека. Замест ілюзорнага «забыцця», Ворчык знаходзіць дома перадсмяротную запіску жонкі Марыны з адчайным крыкам-наказам:

***Адпомсці, родны!***

***Не хачу нявольніцай жыць,***

***Лепей загіну...***

Канчатковы маральны крах Ворчыка выяўляецца тады, калі высветлілася, што ён, пакідаючы сваіх сяброў, знёс ватоўку з зашытай у ёй свяшчэннай вайсковай рэліквіяй – брыгадным сцягам. Наступае момант заслужанай расплаты...

Аднак драматычная напружанасць паэмы «Сцяг брыгады» не вычэрпваецца гэтай цэнтральнай калізіяй. Свайго роду працяг і завяршэнне яна знаходзіць у тых частках твора («Бывайце здаровы, звароту чакайце!..»), дзе ў аналагічныя сюжэтныя сітуацыі пастаўлен галоўны герой твора – сцяганосец Алесь Рыбка. Калі ён праходзіць міма родных мясцін, перад ім, як раней і перад Ворчыкам, неадступна ўзнікае спакуса наведання дома і сустрэчы з блізкімі:

***Я пішу. Не знаходжу слоў,***

***Сэрца б’ецца, рвецца дамоў,***

***Рвецца глянуць на сына, дачку, –***

***Дом бацькоў застаецца ўбаку.***

Праўда, самі псіхалагічныя матывы гэтых настрояў Рыбкі зусім іншыя, чым, скажам, у Ворчыка. Мужны салдат не шу­кае «забыцця» сярод родных і блізкіх, у ім праявілася натуральнае чалавечае пачуццё трывожнай бацькоўскай любві, якое зусім не пярэчыла выкананню свайго патрыятычнага доўгу перад Радзімай.

Аднак герой паэмы Куляшова адмаўляе сабе нават у гэтай мімалётнай радасці. I гэта зноў-такі не праяўленне нейкага фальшывага ці аскетычнага самаабмежавання. Наадварот, высокае ўсведамленне сваёй грамадзянскай адказнасці, альтруістычнае імкненне перанесці ўсе нягоды вайны, сапраўднае пачуццё гонару савецкага салдата не дазваляюць Алесю Рыбцы аддацца пачуццям гэтай нечаканай сустрэчы, бо шлях да сапраўднай радасці, шлях дамоў, як вобразна гаварылі тады нашы франтавікі, «ляжыць праз Берлін»:

***Не, не гэтак прыйду я ў дом,***

***З новай каскай прыйду, са штыком.***

***Не нікчэмным, слабым жабраком,***

***А як бацька прыйду я ў дом,***

***Сонца ў дом***

***Прынясу на штыку,***

***Малаком***

***Напаю дачку,***

***Пасаджу свайго сына я***

***На жывога,***

***На баявога***

***Каня.***

Жыццёвая верагоднасць, псіхалагічная пераканаўчасць такіх паводзін і настрояў героя па-мастацку абгрунтаваны ў заключных раздзелах і асабліва ў сцэне выпадковай сустрэчы пераапранутага Рыбкі – Палына са сваім сынам. Кампазіцыйна гэта сцэна непасрэдна звязана з першымі часткамі паэмы, яе экспазіцыяй (развітанне з домам, з «хатнімі рэчамі» родным горадам). У той жа час відавочна, што праблематычна яна пераклікаецца з центральнай драматычнай калізіяй твора, з’яўляючыся своеасаблівай ідэйна-мастацкай антытэзай лініі Лізаветы – Ворчыка, лініі прыстасавальніцтва і здрады.

Збыліся трывожныя прадчуванні Рыбкі: як і тысячы іншых, яго сям’я вымушана блукаць па цярністых шляхах «бежанства». Трагічныя перажыванні воіна, які не можа адкрыцца нават самым блізкім і родным, перарастаюць у глыбокія лірыка-філасофскія роздумы героя аб антычалавечай сутнасці вайны. Яны яшчэ больш узмацняюць яго волю да перамогі, гатоўнасць на подзвіг у імя вызвалення і радасці будучых сустрэч.

Дзеянне паэмы «Сцяг брыгады» абмежавана пачаткам вайны, і таму сустрэчы гэтыя не паказаны – шлях да вызвалення заняволенай зямлі ляжаў яшчэ праз цяжкія бітвы і выпрабаванні. Аднак ва ўсім вобразна-інтанацыйным ладзе заключных раздзелаў паэмы адчуваецца велічны подых немінучых перамог, набліжэнне вялікага дня вызвалення.

Своеасаблівую сюжэтна-кампазіцыйную завершанасць прыдае паэме эпілог. Тут вобраз узноўленай артылерыйскай брыгады, якая магутнай баявой лавінай займае зыходныя штурмавыя пазіцыі, выступае перад усім як своеасаблівы алегарычны апафеоз гераізму загінуўшых воінаў, як услаўленне неўміручасці іх воінскага подзвігу:

***Хто сказаў, што брыгады не стала,***

***Што забіты таварышы ўсе?***

***Хто паверыць захоча***

***У словы такія?***

***Бачыць кожны***

***На ўласныя вочы:***

***Вось яны – дарагія,***

***Маладыя, суровыя,***

***Гарадскія, вясковыя, –***

***Да акопаў белаю хмарай***

***Набліжаюцца дзецюкі;***

***Хутка,***

***Хутка па ворагу ўдараць***

***Гартаваныя іх штыкі.***

Такая канцоўка ўзмацняла аптымістычную, жыццесцвярджальную мэтанакіраванасць усёй паэмы, прыдавала твору шырокі абагульняючы сэнс, сімвалізуючы непераможнасць народа ў барацьбе за сацыялістычную Радзіму, невычэрпнасць яго маральных і фізічных сіл.

Шырыня і значнасць паэтычных ідэй паэмы «Сцяг брыгады» звязаны не толькі з асаблівасцямі сюжэтна-вобразнай структуры, удалым выбарам драматычных канфліктаў і сітуацый, але і з прынцыпамі мастацкай тыпізацыі жыццёвых з’яў і характараў. У адрозненне ад многіх іншых твораў беларускай літаратуры аб вайне («Паэма пра Смалячкова» П. Броўкі, «Адплата» і «Суд у лесе» Я. Коласа і інш.) А. Куляшоў не імкнецца да ўсебаковага эпічнага адлюстравання падзей – у цэнтры яго ўвагі працэс эмацыянальна-псіхалагічнага раскрыцця героя ў выключна складаных ваенных абставінах.

У прынцыпах адбору і тыпізацыі з’яў і характараў нельга не заўважыць элементаў той рамантызацыі, якія праявіліся даволі выразна яшчэ ў даваенных творах А. Куляшова («У зялёнай дуброве», «Хлопцы апошняй вайны» і інш.) і якія цяпер, ва ўмовах вайны, набывалі асаблівае значэнне.

Зразумела, што прыёмы рамантычнай тыпізацыі рэчаіснасці ў творчасці Куляшова ваенных гадоў і, у прыватнасці, у паэме «Сцяг брыгады» – гэта не нейкі спецыфічны метад мастацкага асэнсавання рэчаіснасці. Яны вынікаюць з тых жа агульных творчых прынцыпаў сацыялістычнага рэалізму, з’яўляючыся яго неад’емным састаўным элементам, і звязаны з індывідуальнымі творчымі схільнасцямі пісьменніка, праяўляючыся перш за ўсё ў прыёмах так званай «абагульняючай ідэалізацыі».

У адрозненне ад прыёмаў рэалістычнай тыпізацыі рамантычныя прыёмы патрабуюць вылучэння найбольш агульных, нават некалькі абстрагаваных форм уваеаблення эстэтычнага ідэалу. Гэта зусім не азначае, што ў рамантычным творы адсутнічаюць элементы рэалістычнай тыпізацыі. Наадварот, яны часцей усяго цесна пераплятаюцца з рамантычнымі, хоць мастацкія прапорцыі гэтых двух спецыфічных вобразна-стылявых кампанентаў своеасаблівыя.

Іменна з рамантычнай своеасаблівасцю паэмы «Сцяг брыгады» звязана блізкасць аўтара і галоўнага персанажа твора Алеся Рыбкі, якая месцамі нагадвае біяграфічную блізкасць. Вось чаму іншы раз думы і настроі героя знаходзяць сваё лагічнае завяршэнне ў абагульняючых лірыка-філасофскіх разважаннях паэта (пракляцце вайне, думы аб шчасці асабістым і шчасці Радзімы і інш.), а асобныя аўтарскія маналогі, звароты ці лірычныя ўстаўкі так арганічна зліваюцца з усёй ідэйна-вобразнай канцэпцыяй твора. Гэтай арганічнасці зліцця эпічных і лірычных элементаў іншы раз не хапала некаторым творам Куляшова перадваеннага часу (напр. «Хлопцы апошняй вайны»), дзе лірычная плынь выходзіла часамі за межы мастацкай мэтазгоднасці, парушаючы іх сюжэтна-кампазіцыйную маналітнасць.

У паэме «Сцяг брыгады» суб’ектыўна-аўтарскія адносіны да падзей, адкрытае выяўленне аўтарскіх пазіцый, ацэнак, роздумаў і настрояў істотна паглыбляюць эмацыянальную напоўненасць, узмацняюць паэтычную ўзнёсласць, усхваляванасць твора і такім чынам істотна ўзмацняюць яго ідэйна-эстэтычную дзейснасць.

Як характэрную рысу вобразнага ўвасаблення ў паэме неабходна адзначыць яго сінтэтычнасць і абагульненасць. А. Куляшоў пазбягае асабіста-індывідуальных характарыстык; у паэме амаль няма ніякіх звестак аб даваенным жыцці герояў, не дэталізаваны іх партрэт і г. д. Тут эстэтычна вылучаюцца толькі вядучыя, найчасцей гераічныя рысы характару. Героі твора выступаюць як людзі з цвёрдымі поглядамі на жыццё – ацэнка іх паводзін падаецца выключна з пункту гледжання патрыятычных, грамадзянскіх крытэрыяў. Паэт імкнецца адабраць найбольш істотнае і характэрнае ў псіхалогіі савецкага чалавека – удзельніка вялікай гістарычнай бітвы і падкрэсліць у ім гераічны пачатак. Праўда, гэта адносіцца пераважна да тых вобразаў, якія з’яўляюцца носьбітамі станоўчага ідэалу: як прадстаўнікі шырокіх мас, яны ўвабралі ў сябе найбольш характэрныя маральныя рысы народа. Так, вядучай рысай сцяганосца Рыбкі, як і камісара Заруднага, з’яўляецца невычэрпная вера ў правату змагання, бязмежная адданасць сацыялістычнай Радзіме, высокае пачуццё свайго грамадзянскага доўгу перад народам, сапраўдны гуманізм і нянавісць да ворага. I ўся сістэма вобразнай характарыстыкі падпарадкавана раскрыццю гэтай сацыяльнай псіхалогіі герояў.

Персаніфікацыя паводзін і настрояў у паэме «Сцяг брыгады» звязана з тым героіка-рамантычным планам, у якім пададзены ўсе вядучыя вобразы. Так, напрыклад, у вобразе камісара Заруднага – камуніста-змагара, умелага партыйнага арганізатара і выхавацеля салдацкіх мас вылучана адна адцягненая ад прыватных дэталей характару дамінуючая рыса – нязломная воля і мужнасць. Гэта рыса характару Заруднага набывае ў паэме абагульняючае значэнне – яна сімвалізуе сабой непераможнасць камуністычных ідэй і падкрэслівае сабою авангардную ролю партыі – кіруючай сілы савецкага грамадства на ўсіх этапах яго развіцця і барацьбы.

Больш поўна і рознабакова пададзен у паэме вобраз Алеся Рыбкі. Тут побач з асноўнай гераічнай рысай раскрываюцца і некаторыя рэальна-бытавыя падрабязнасці (дом, сям’я, інтымныя дэталі і інш.), больш канкрэтызаваны сацыяльна-бытавыя рысы, значна глыбей і больш рознабакова выяўлены эмацыянальна-псіхалагічны стан. Сцяганосец Рыбка пастаўлен у такія сюжэтныя сітуацыі, што разам з актыўна дзейснымі гераічнымі пачаткамі выяўляюцца і іншыя, больш прыватныя бакі яго псіхалогіі. У шматлікіх жанрава-бытавых сцэнах (развітанне з домам, горадам, сустрэча з Васільком і інш.) раскрыта ўся драматычная супярэчлівасць чалавечых пачуццяў воіна і бацькі. Праўда, гэта супярэчлівасць у душы Алеся Рыбкі не набывае значэння балючай неадольнай рэфлексіі, аднак яна надзвычай поўна і па-мастацку пераканаўча выяўляе псіхічны стан героя. Дзякуючы ўдаламу спалучэнню рамантычных і рэалістычных прыёмаў тыпізацыі, перад намі паўстае не схематычны, адналінейны носьбіт пэўных адцягненых якасцей ці настрояў, славуты «рупар ідэй», а паўнакроўны мастацкі вобраз – яркае ўвасабленне лепшых нацыянальных рыс свайго народа.

Кантрастна, як і належыць рамантычнаму твору, пададзены ў паэме «Сцяг брыгады» адмоўныя вобразы. У адпаведнасці з маральнай ушчэрбнасцю, а то і проста варожай сутнасцю іх псіхалогіі (Лізавета, Ворчык, Мядзведскі) тут значна большую ўвагу набывае дэталізацыя канкрэтна-бытавых абставін, у якіх дзейнічаюць гэтыя персанажы. Кантрастна супрацьпастаўляючы гэтыя вобразы станоўчым героям, аўтар свядома звужае сферу іх жыццёвай распаўсюджанасці і тым самым прыдае ім значэнне адзінкавасці, нетыповасці як сацыяльнай з’явы. З гэтай жа ўстаноўкай на кантрастнае «зніжэнне» адмоўных вобразаў Лізаветы, Мядзведскага і часткова Ворчыка звязан і прыём гратэска або шаржыравання ў абмалёўцы вядучых рыс іх маральнага аблічча (эгаістычныя пошукі Лізаветай «цішыні і спакою», агідныя патугі здрадніка Мядзведскага «выйсці ў людзі» і г.д.).

Шырыня і трапнасць мастацкіх абагульненняў у паэме «Сцяг брыгады» дасягаецца Куляшовым не толькі шляхам своеасаблівай тыпізацыі чалавечых характараў, але і шляхам стварэння адпаведнага гістарычнага і жыццёвага фону дзеяння, гэта значыць, тыповых мастацкіх абставін. Паэт рашуча адкідвае традыцыйную ўмоўнасць рамантычнага сюжэта (герой-адзіночка і пасіўная маса). Элементы гэтай умоўнасці захаваны толькі часткова ў асобных жанравых сцэнах, найчасцей у новай мастацкай функцыі сродку эмацыянальнага падкрэслівання (развітанне Рыбкі з «хатнімі рэчамі», поле смерці і інш.).

У аснову паэмы «Сцяг брыгады» пакладзены выключна вострыя жыццёвыя канфлікты і сітуацыі – барацьба невялікай групы савецкіх салдат за выратаванне брыгаднага сцяга. Рамантычная выключнасць і напружанасць гэтай барацьбы ў даным выпадку абумоўлена тым, што сама ваенная рэчаіснасць патрабавала ў першую чарту выяўлення актыўна дзейсных гераічных пачаткаў у характары герояў і таго асяроддзя, якое іх вылучала.

Дзякуючы арганічнаму ўвядзенню ў паэму шматлікіх масавых сцэн і эпізодаў А. Куляшову ўдалося паэтычна ўзнавіць такі дзейсны народны фон. Вобраз нескаронага беларускага народа, які адным з першых прыняў на сябе ўдары ворага і які з першых дзён вайны вядзе няспынную барацьбу з акупантамі, выступае ў паэме ў якасці той гістарычнай сілы, якая надзейна падтрымлівае герояў у самыя крытычныя і, здавалася б, безвыходный моманты.

Адносіны простых савецкіх людзей да сваіх салдат выключныя: яны авеяны не толькі спачуваннем і гатоўнасцю дапамагчы, але і прасякнуты духам непарыўнага адзінства арміі і народа. Як пароль гэтай еднасці ў жудасных умовах адступлення і варожай акупацыі гучыць сціплае і ў той жа час гордае слова «таварышы» – іменна гэтым словам сустракаюць салдат-акружэнцаў у хаце лесніка.

Ідэя вернасці савецкаму ладу жыцця яшчэ больш узмацняецца ў сцэне «вяселля» здрадніка Мядзведскага: уся вёска як адзін чалавек байкатуе гэту злачынную цырымонію нямецкага прыслугача, і як адказ на прысуд камісара Заруднага з натоўпу аднавяскоўцаў грыміць смяртэльны стрэл здрадніку.

Вобраз змагарнай Беларусі лаканічна, але надзвычай мнагазначна вырысоўваецца і ў эпізодах сустрэчы воінаў з беларускімі партызанамі, якія «гавораць употай з Масквою». «Голас Масквы» – рамантычная алегорыя, яна ўспрыймаецца як абагульняючы вобраз той еднасці і брацкай салідарнасці ўсіх народаў савецкай краіны, што з’яўлялася адной з асноўных маральна-палітычных перадумоў нашай перамогі.

Побач з рамантычным адлюстраваннем героікі барацьбы і актыўнага супраціўлення ворагу А. Куляшоў, прытрымліваючыся прынцыпаў рэалістычнай тыпізацыі, шырока ўводзіць у паэму «Сцяг брыгады» трагічныя малюнкі разбурэння і жудасцей, што прынесла народу вайна і акупацыя. Тут і малюнкі зруйнаванай сталіцы Беларусі – Мінска, туі і змрочны пейзаж здратаванага вайной жытняга поля – «поля смерці», тут і трагічная гісторыя самагубства Марыны – жонкі маладушнага салдата Ворчыка, тут, нарэшце, змрочнае відовішча «жлобінскага рову», дзе людзі «закапаны жывымі», бежанскія абозы і інш. Усё гэта істотна паглыбляла рэалістычнае гучанне твора, узмацняла яго выкрывальны пафас і патрыятычную мэтанакіраванасць.

Асаблівую ролю ў паэтычнай тканіне паэмы «Сцяг брыгады» адыгрывае пейзаж. Малюнкі прыроды часцей усяго – не столькі канкрэтны фон сюжэтнага разгортвання, колькі эфектны сродак эмацыянальна-псіхалагічнага выяўлення характару герояў. Як у творы рамантычнага характару, малюнкі гэтыя надзвычай лаканічныя, яны не маюць колькі-небудзь самастойнага значэння, а строга рэгламентаваны ўнутранай мастацкай неабходнасцю і выкарыстанне іх поўнасцю падпарадкавана задачы эмацыянальнага падкрэслівання ўнутраных перажыванняў героя, яго душэўнага стану (пейзаж разбуранага Мінска, малюнкі спаленай вёскі і інш.).

Прырода ў паэме Куляшова заўсёды адухоўленая, яна жыве і «прымае ўдзел» у саміх падзеях. Так, безназоўны лясны ручай «выводзіць» воінаў з варожага акружэння, ён хавае іх «ад нямецкага вока», дапамагае «выжыць» параненаму камісару і, нарэшце, прыводзіць да хаты лесніка, дзе савецкія салдаты знаходзяць часовы прытулак і дапамогу. Гэта з’яднанасць герояў і прыроды сімвалізуе ў паэме магутнасць сацыялістычнай Радзімы, падкрэслівае глыбіню патрыятычных пачуццяў савецкага чалавека, які ўсёй сваёй дзейнасцю і адчуваннямі звязаны з роднай зямлёю.

Праўда, іншы раз пейзажныя малюнкі вырастаюць да самастойных і надзвычай істотных для раскрыцця ідэйнай канцэпцыі твора сімвалічных сцэн і алегорый. Так, малюнкі здратаванага вайною жыта і замініраванага ворагам поля, апрача канкрэтнай мастацкай функцыі, – кантрастнага супрацьпастаўлення іх у першым выпадку – сцэне «вяселля» Мядзведскага, у другім – фальшывым эгаістычным «ідэалам» аднаасобніцы Лізаветы, – набываюць яшчэ і шырокае алегарычнае значэнне: яны ўвасабляюць сабою «гібельнасць варожага нашэсця» (А. Твардоўскі) і вырастаюць да абагульняючага трагічнага малюнку народных пакут, да страснага пратэсту супраць войн, да выкрыцця звярынай сутнасці фашызму.

Ва ўсіх гэтых прыёмах увасаблення, адухатварэння прыроды, як і ва ўсёй вобразна-паэтычнай тканіне паэмы «Сцяг брыгады», выразна адчуваецца моцная фальклорная плынь.

Аднак важна адразу ж падкрэсліць, што арыентацыя на народную паэзію не з’яўлялася для А. Куляшова нейкай вузка зразуметай мастацкай самамэтай, сродкам каларытнай этнаграфічнай дэкарацыі ці вынікам творчай няўпэўненасці. Мастацкі фалькларызм тут арганічна вынікаў з усёй ідэйна-эстэтычнай канцэпцыі твора, з глыбокай народнай і патрыятычнай яго асновы і звязан у першую чаргу з творчым імкненнем паэта дань абагульнены вобраз простата савецкага чалавека – змагара і воіна і, адкідаючы ўсё дробязнае і другараднае, вылучыць у ім найбольш істотнае і характэрнае. Усё гэта і абумовіла сабою прынцыпы тыпізацыі, блізкія да фальклорна-рамантычных (метад абагульняючай тыпізацыі, агульнана-роднасць і сінтэтычнасць рыс характеру героя і інш.), а таксама і самую форму лірычнага раскрыцця тэмы, блізкую да народна-песеннай традыцыі.

Як характерную асаблівасць творчага выкарыстання фальклору ў паэме «Сцяг брыгады» неабходна адзначыць перш за ўсё тое, што традыцыйныя формулы і прыёмы тут надзвычай арыгінальна і мэтазгодна пераасэнсаваны і падпарадкаваны асноўнай ідэйнай задачы паэта. Нават найбольш архаічныя элементы беларускага фальклору (казачныя прыёмы адухаўлення прыроды і нежывых прадметаў, сцэна звароту героя да «лялькі», «каня», да ручая, дубровы і інш., міфалагічныя матывы аб «заклятай зямлі», элементы абрадавай паэзіі і інш.) выступаюць у паэме не як знешняе ўпрыгожванне ці своеасаблівы нацыянальны арнамент, а арганічна ўваходзяць у паэтычную тканіну твора, з’яўляючыся важным сродкам мастацкага раскрыцця вобраза, дзейсным сродкам стварэння адпаведнай псіхалагічнай атмасферы, настрою, уражання. Вось чаму ў паэме «Сцяг брыгады» фальклорныя элементы не знаходзяцца «на паверхні», а, зліваючыся з усёй ідэйна-мастацкай сістэмай твора, прыдаюць яму стылявую маналітнасць і своеасаблівы нацыянальны каларыт.

Некалькі іншую ролю адыгрываюць у паэме элементы сучаснага беларускага фальклору. Гэта і зразумела. Бадзёрая народная песня савецкага часу – не толькі жывое напамінанне аб нядаўніх мірных днях, але і рэзкі кантраст сумным, іншы раз трагічным навінам вайны. Вось чаму матыў папулярнай даваеннай беларускай песні «Бывайце здаровы», па-майстэрску выкарыстаны Куляшовым, у кантэксце твора гучыць не столькі як сумнае развітанне з Радзімай, колькі набывае значэнне заключнага сэнсава-эмацыянальнага акорда паэмы, вырастаючы паступова да абагульняючага «сцвярджэння нацыянальнага духу запалоненай немцамі рэспублікі» (А. Твардоўскі), да сцвярджэння аптымістычных ідэй непераможнасці народа. У свядомасці салдата-«акружэнца» Рыбкі гэта песня непарыўна спалучаецца з гордым пачуццём свайго патрыятычнага абавязку і паступова перарастае ва ўсхваляваную прысягу вернасці Радзіме-Беларусі:

***Хоць я з барадою***

***I ў гэткім адзенні,***

***А толькі былое***

***Не ўмёрла сумленне.***

***Хоць пальцы грубымі***

***I сталі, – не ўмёрла,***

***Душыць буду імі***

***Варожае горла!***

***Лістамі, дубровы,***

***Мой след замятайце!***

***Бывайце здаровы,***

***Звароту чакайце!***

Бадзёрыя рытмы беларускай народнай песні канчаткова выцясняюць элементы трагізму (матыў «адарванага лістка» і інш.) і, спалучаючыся з першапачатковым матывам «вяртання» («Я табе абяцаю і попелам родным клянуся»...), істотна ўзмацняюць ідэйную накіраванасць паэмы.

Выразная арыентацыя на фальклорную традыцыю адчуваецца і ва ўсёй рытміка-сінтаксічнай структуры паэмы «Сцяг брыгады». Ужо ў першых крытычных ацэнках пакрэслівалася, што паэтычная плынь паэмы з аднолькавай сілай і глыбінёй перадае «і павольна-апавядальную інтанацыю, і народна-пагаворкавыя выразы, і белетрыстычна-свабодны выразны дыялог». Багацце размоўных інтанацый, шырокае выкарыстанне народных фразеалагічных форм і зваротаў спалучаецца тут з выключнай дынамічнасцю і рухомасцю самой рытмікі верша, які арганічна спалучыў у сабе элементы як «кананічнай», так і фальклорнай тонікі.

Элементы народнай паэтыкі, напоўненыя новым эмацыянальным зместам і надзвычай удала прыстасаваныя да самой формы лірычнага раскрыцця тэмы, прыдаюць твору характар арганічнай, у духу беларускай нацыянальнай традыцыі, прастаты, непасрэднасці і эстэтычнай дзейснасці.

Разам з тым у паэтычнай тканіне «Сцяга брыгады» нельга не заўважыць плённых традыцый У. Маякоўскага. Яны праявіліся, у першую чаргу, у той палымянай камуністычнай публіцыстычнасці, у тым непарыўным зліцці творчай пазіцыі аўтара з жыццём і барацьбой народа, якая з’яўляецца адной з найбольш істотных якасцей новай савецкай літаратуры, літаратуры сацыялістычнага рэалізму.

Ацэньваючы ідэйна-мастацкія вартасці паэмы «Сцяг брыгады», падкрэсліваючы вялікае гісторыка-літаратурнае значэнне гэтага выдатнага твора аб Вялікай Айчыннай вайне, вядомы савецкі паэт А. Твардоўскі пісаў: «Вялікая істотнасць, гістарычная значнасць зместу ў спалучэнні з багаццем самастойных і арганічна нацыянальных сродкаў формы даюць права назваць гэты твор Куляшова народнай паэмай».

I з гэтай высокай ацэнкай нельга не пагадзіцца: як адзін з лепшых твораў беларускай літаратуры ваеннага часу паэма «Сцяг брыгады» А. Куляшова атрымала шырокае прызнанне не толькі ў Беларусі, але і далёка за яе межамі, яна і сёння разам з іншымі выдатнымі творамі савецкай літаратуры аб гераічнай барацьбе нашага народа не перастае хваляваць сэрцы мільёнаў, а для многіх беларускіх пісьменнікаў з’яўляецца выдатным «узорам для паэм нашай сучаснасці».

Ваенныя гады – важны этап і ў развіцці ўсёй паэзіі А. Куляшова. Іменна ў гэты час паралельна з работай над жанрам паэмы паяўляюцца такія выдатныя ўзоры беларускай патрыятычнай лірыкі, як «Ліст з палону», «Над брацкай магілай», а таксама вядомыя балады – «Камсамольскі білет», «Балада аб чатырох заложніках», «Маці» і інш.

Творчае развіццё Куляшова ў гэты час пайшло не толькі па лініі ўзбагачэння тэматыкі, што было абумоўлена самімі падзеямі тых гадоў, але і па шляху значнага ўзмацнення актыўна-дзейсных, прайшоўшых праз душэўны вопыт самога паэта эстэтычных пачаткаў.

У цэнтры ўвагі паэта па-ранейшаму ўнутраная прыгажосць і маральная сіла простата савецкага чалавека – удзельніка вялікай гістарычнай бітвы. Некаторыя патрыятычныя матывы яго ваеннай паэзіі ў той ці іншай мастацкай трансфармацыі сустракаліся ўжо раней, напрыклад, у лірычным цыкле «Юнацкі свет». Аднак цяпер намнога ўзрасла іх ідэйная і эстэтычная значнасць: паглыбілася ўменне пісьменніка ахапіць маштабы гэтых падзей, уменне шляхам глыбокіх, пераважна маральна-псіхалагічных ацэнак выявіць іх вялікі сацыяльна-гістарычны сэнс.

Як характэрную асаблівасць ваеннай лірыкі А. Куляшова, абумоўленую самім жыццём, неабходна адзначыць, што тут значна шырэй і больш па-мастацку рознабакова раскрыты гераічныя рысы характару героя, больш выразна акрэслены ўнутраныя матывы яго паводзін і ўчынкаў. Цяпер канчаткова знікаюць тыя элементы пэўнай «ідылічнасці» і душэўнай заспакоенасці, аб якіх гаварыла ў свой час наша крытыка («Добры чалавек», «Воблака» і інш.); як паэтычнае водгулле далёкіх мірных дзён, яны саступаюць месца матывам трагічнай велічы і прыгажосці воінскага подзвігу.

У адпаведнасці з імкненнем вылучыць найбольш дзейсныя, найчасцей гераічныя рысы характару героя ў ваеннай паэзіі А. Куляшова паяўляюцца некаторыя новыя надзвычай істотныя якасці. Шляхам арганічнага зліцця суб’ектыўна-эмацыянальных элементаў з шырынёй і значнасцю народных ацэнак Куляшоў дасягае той глыбіні і пераканаўчасці малюнку, той праўды пачуцця і настрою, якія ўласцівы толькі сапраўднай паэзіі.

Жанравае ўзбагачэнне ваеннай паэзіі А. Куляшова звязана з некаторымі характэрнымі тэндэнцыямі развіцця ва ўсёй тагачаснай беларускай паэзіі. Справа ў тым, што ва ўмовах вайны, калі маральна-псіхалагічнае аблічча героя магло найбольш поўна праявіцца толькі ў непасрэдных баявых справах ці гераічных учынках, усё большае мастацкае значэнне нават у лірычнай паэзіі пачынаюць набываць эпічныя элементы. Кароткія лірычныя замалёўкі ці экспрэсіі саступаюць месца разгорнутаму сюжэтнаму вершу, заснаванаму на канкрэтнай жыццёвай з’яве, эпізодзе ці факце звычайна гераічнага змеету.

Вось чаму ў творчасці П. Броўкі, П. Глебкі, М. Танка, П. Панчанкі, а таксама творчасці паэтаў-франтавікоў А. Вялюгіна, М. Аўрамчыка і іншых усё большае месца пачынае займаць жанр гераічнай балады.

Для А. Куляшова працэс гэты быў асабліва арганічным і натуральным яшчэ і таму, што ўжо ў даваенны час моцна адчувалася схільнасць паэта да сюжэтнага верша. Калі першапачаткова гэта прыводзіла да так званай «празаізацыі» (зборнік «Медзі дождж», 1932), то ў далейшым, асабліва ў апошнія перадваенныя гады (1939–1940), яна надае паэзіі Куляшова новыя жанрава-стылістычныя якасці. Іменна на гэтай аснове, выкарыстоўваючы фальклорныя матывы, стварае паэт свае першыя сацыяльна-бытавыя балады «Млын» (1939) і «Кветка шчасця» (1938). У некалькі іншым, больш гераізаваным плане элементы баладнасці праявіліся ў паэме «Баранаў Васіль» (1939).

Аднак сапраўдны росквіт жанра балады ў творчасці Куляшова прыпадае толькі на ваенныя гады. I тлумачыцца гэта перш за ўсё тым, што традыцыйныя жанравыя асаблівасці балады давалі магчымасць паэту ў невялікай вершаванай форме не толькі перадаць трагічную веліч падзей, гераізм подзвігу савецкага чалавека на вайне, але і раскрыць яго псіхалагічны стан у момант найвышэйшага душэўнага напружання праз непасрэдныя дзеянні, учынкі і тым самым спалучыць надзвычайную эмацыянальную напоўненасць і ўсхваляванасць паэтычных інтанацый з шырынёй і яснасцю ідэйна-эстэтычных ацэнак. Да таго ж ідэйна-мастацкія асаблівасці балады ва многім адпавядалі зыходным творчым пазіцыям А. Куляшова і супадалі з яго агульнай схільнасцю да рамантызацыі ва ўспрыйманні жыццёвых з’яў.

Зразумела, што ў галіне распрацоўкі жанра балады Куляшоў мог арыентавацца не толькі на ўзоры класічнай, пераважна сацыяльна-бытавой балады ў творчасці рускіх і беларускіх паэтаў (Пушкін, Лермантаў, Купала і інш.), але і на больш блізкія яго творчаму вопыту традыцыі гераічнай балады ў савецкай літаратуры перыяду грамадзянскай вайны (С. Ясенін, М. Ціханаў, А. Пракоф’еў і інш.).

Аднак, засвойваючы лепшыя традыцыі ў галіне стварэння гераічнай балады і абапіраючыся на каштоўныя здабыткі вусна-паэтычнай творчасці свайго народа, А. Куляшоў не пайшоў па пратаптаных сцежках пераймання ці стылізатарства. Перш за ўсё, захоўваючы агульны рамантычны вобразна-кампазіцыйны план традыцыйнай балады, паэт значна паслабляе ўмоўна-фантастычную плынь, характэрную, напрыклад, для фальклору. Трагізм падзей, вастрыня і незвычайнасць сюжэтных сітуацый дасягаецца тут не шляхам штучнай гіпертрафіраванай канцэнтрацыі элементаў «жахлівага», таямнічасці і змрочнасці абставін – гэтых неадлучных атрыбутаў традыцыйнай балады, а шляхам рэалістычнага адбору верагодных жыццёвых калізій, шляхам паслядоўнага раскрыцця глыбіні трагізму падзей, іх унутранага чалавечага і грамадска-палітычнага зместу.

У адпаведнасці з такой ідэйна-мастацкай эвалюцыяй жанра балады ў творчасці Куляшова ваеннага часу істотна мяняецца і самы характар драматычнага канфлікту – у яго аснове не прыватна-бытавыя сутыкненні, а вострая барацьба дзвюх супрацьлеглых сацыяльна-ідэалагічных сіл – сацыялізма і фашызму. Праўда, барацьба гэта выяўляецца звычайна не ў маштабных малюнках, а падаецца найчасцей эпізадычна, у моманты, калі сацыяльная псіхалогія героя выступав ў найбольш выразнай і скандэнсаванай форме. Маральная перавага савецкага чалавека выяўляецца тут у трагічных абставінах: звярынай лютасці ворага супрацьпастаўлена высокая чалавечнасць і душэўная сіла героя, труслівай подласці – мужнасць і гераізм паводзін, бандыцкай маралі знішчэння і гвалту – невычэрпная вера ў светлыя чалавечыя ідэалы. У гэтым сэнсе балады А. Куляшова, трацячы традыцыйную для фальклору вузкабытавую мэтанакіраванасць, па сваіх ідэйнаэстэтычных якасцях набліжаюцца да жанра гераічнага эпасу – гераічнай песні ці быліны, дзе на першым месцы праблемы грамадскага, агульнанацыянальнага значэння.

У той жа час у адборы і мастацкай падачы жыццёвых з’яў А. Куляшоў пазбягае эпічных прыёмаў (дэталізацыя характараў і з’яў, павольнасць сюжэтнага дзеяння, інтанацыя і інш.) і строга захоўвае асноўныя прынцыпы баладнага жанра: імклівасць і драматызм дзеяння, пластычнасць і лаканізм у выяўленні характару героя, эмацыянальную ўсхваляванасць, экспрэсіўнасць паэтычнай інтанацыі, вастрыню дыялогу і інш.).

Характэрнай у гэтым сэнсе з’яўляецца вядомая балада Куляшова «Камсамольскі білет» (1943). Уся сюжэтна-кампазіцыйная яе аснова падпарадкавана раскрыццю гераічных рыс юнака-камсамольца, які гіне ў імя сваіх высокіх душэўных перакананняў. У вершы няма пралога ці зачыну – гэтых характэрных для эпічнага жанра кампазіцыйных элементаў – дзеянне пачынаецца надзвычай імклівай і дынамічнай сцэнай дапросу юнака ў фашысцкім засценку:

***Цвёрда трымаўся юнак на дапросе,***

***Тоячы словы і думкі свае.***

***Вораг-жандар дакурыў папяросу***

***І камсамольскі білет аддае...***

У далейшым дзеянне разгортваецца ў форме эпічнага дыялагу, які, падобна драматургічнаму, нясе ў сабе эпічныя функцыі: перадаючы непасрэдныя падзеі, ён тым самым рухае сюжэт твора («Вось і білет твой, – сказаў ён ласкава...» і г.д.).

Найвышэйшага напружання дзеянне дасягае тады, калі юнака, які горда адмовіўся кінуць свой камсамольскі білет «у ваду ледзяную», «босага гоняць на люты мароз». Трагічная сцэна пакарання героя-камсамольца, як і ўсе папярэднія часткі балады, пададзеная ў рэалістычным плане, паступова перерастае ў шматзначную і абагульняючую сімвалічную сцэну з выразным легендарным адценнем. Выкарыстоўваючы распаўсюджаны ў народных баладах прыём так званага «абрыву дзеяння», Куляшоў надзвычай удала і мэтазгодна уводзіць лірычную канцоўку, дзе ў форме разгорнутага аўтарскага маналога выяўляецца ўся «скрытая» эмацыянальная сіла папярэдніх частак верша, калі гераічны подзвіг юнака-камсамольца вырастае да велічнага сіноніма вернасці савецкай Радзіме:

***Так і стаіць, як жывы, перад намі,***

***Так і стаіць, прыціскае білег,***

***І не развітваецца з сябрамі,***

***I прастаіць яшчэ тысячы лет.***

***Ды не карой ледзяною пакрыты,***

***Ды не абліты ваідой ледзяной, –***

***Выліты з бронзы і сонцам абліты,***

***Будзе ён вечна стаяць над зямлёй.***

Відавочна, што ў раскрыцці асноўнага вобраза Куляшоў захоўвае рамантычныя прынцыпы. Так, вылучаючы гераічныя рысы юнака і ставячы яго ў выключныя абставіны, паэт пазбягае прыватных, індывідуальных дэталей і рыс; яго характар выяўляецца ў сваёй асноўнай сацыяльнай сутнасці. Юнак-камсамолец – гэта абагульнены вобраз самаахвярнай савецкай моладзі, выхаванай на высокіх ідэалах камуністычнай ідэалогіі, а яго гераічны подзвіг набывае значэнне этычнай нормы мужнасці і стойкасці ў барацьбе. Абагульняючая сіла вобраза, прастата і лаканізм моўна-паэтычных сродкаў у спалучэнні з журботна-ўрачыстымі аратарскімі інтанацыямі прыдаюць твору характар той манументальнасці і надзвычайнай эстэтычнай дзейнасці, якія не слабеюць з часам, а даносяць да нас суровы подых незабыўных гераічных дзён.

Жанравыя асаблівасці верша «Камсамольскі білет» у той ці іншай ступені характэрны і для «Балады аб чатырох заложніках» (1942). Праўда, драматычны канфлікт тут яшчэ ўскладняецца тым, што на шляху да выпаўнення свайго патрыятычнага абавязку герой твора – партызанскі камандзір – вымушан пераадолець у сябе самыя святыя бацькоўскія пачуцці: у жудасны вір змагання ўцягнуты ворагам яго малалетнія дзеці ў якасці заложнікаў. Традыцыйная ў сусветнай літаратуры праблема грамадзянскага абавязку і асабістага пачуцця ў баладзе Куляшова знаходзіць зусім новае асвятленне. У імя сваіх патрыятычных ідэалаў герой вымушан ісці на невымерную чалавечую страту – гібель уласных дзяцей. Трагічны матыў балады ўзмацняецца яшчэ і тым, што маленькія дзеці не могудь адчуць і зразумець усёй безвыходнасці свайго становішча – іх перадсмяротныя нявінныя мары з-за турэмных кратаў аб сонцы і волі гучаць як абвінавачванне фашысцкім вылюдкам.

Веліч подзвігу, трагізм палажэння легендарнага беларускага партызана выказаны афарыстычна ў лаканічнай канцоўцы балады:

***Вось і ўсё.***

***Перад бацькам Мінаем***

***Станьце ўсе бацькі на калені!***

У некалькі іншым мастацка-стылявым ключы напісана «Народная балада» «Маці» (1943). Тут выкарыстаны распаўсюджаны ў старадаўніх салдацкіх і рэкруцкіх песнях матыў аб «цудадзейных зярнятах» і «заклятым камені».

***На бітву крывавую сына праводзіўшы з хаты,***

***На шчасце і ўдачу пасеяла маці зярняты.***

***Калі дачакаецца маці з тых зерняў усходу,***

***Сын прыйдзе з паходу,***

***Са славаю прыйдзе з паходу.***

Аднак цудадзейныя зярняты падаюць на «закляты камень» – і дарэмныя ўсе надзеі беднай маці. Таямніцу «шчарбатага каменя» раскрывае ёй «знаёмая дарога»:

***З-за Буга яго***

***Закацілі і кінулі ў полі,***

***Каб сына свайго***

***Не даждалася маці ніколі.***

***Не ўзыйдуць зярняты ні ўвосень на ім, ні вясною,***

***Пакуль ён не стане зямлёю,***

***Закляты табою.***

Гаротная маці ўласнай крывёю тройчы заклінае камень:

***Стаў камень зямлёю,***

***Сама ж яна каменем стала.***

***На камні былым пры дарозе ўзыходзяць зярняты.***

***Вяртаецца сын па дарозе з паходу дахаты.***

Нягледзячы на наяўнасць архаічных элементаў, балада «Маці» ўспрыймаецца як твор з выразнай ідэйна-патрыятычнай накіраванасцю. Умоўна-фантастычныя элементы (народныя павер’і, закляцці і інш.) своеасабліва і мэтазгодна падпарадкаваны тут актуальным задачам раскрыцця вялікай гуманістычнай ідэі: алегарычны вобраз маці ў больш шырокім плане асацыіруецца ў вершы з невычэрпнасцю народнага духу, з велічнай самаахвярнасцю і патрыятызмам народа, а ў больш канкрэтным і вузкім – з сілай і трагічным хараством мацярынскага сэрца, якое пранесла праз агонь вайны і ўсю выпакутаваную радасць любві, і ўсю бязмежную горыч незваротных страт.

Відавочна, што ў стылістычных адносінах балада «Маці» значна адрозніваецца ад іншых твораў Куляшова аналагічнага жанра. Шырокае выкарыстанне фальклорных элементаў адбілася тут не толькі на асаблівасцях вобразнага раскрыцця (сімволіка, умоўнасць, паглыбленне псіхалагізму), якія, аднак, не выходзяць за межы рамантычных, але і на агульным узмацненні лірычных пачаткаў. Як і ў народнай лірычнай песні, тут дыялог перадае не толькі падзеі, але і пачуцці і адчуванні героя, што істотна ўплывае на самую дынаміку дзеяння (яго запаволенасць) і патрабуе адпаведнай мадэрнізацыі верша, які інтанацыйна набліжаецца да народнай песні. Народна-песенная плынь адчуваецца і ў самой сюжэтна-кампазіцыйнай структуры балады «Маці» (наяўнасць своеасаблівага зачыну-уступу, плаўнасць сюжэтнага развіцця, канцоўка і інш.).

Арыентацыя А. Куляшова на фальклорную традыцыю ад­чуваецца не толькі ў вершах баладнага жанра. Гэта традыцыя своеасабліва праяўляецца ў такіх выдатных творах беларускай ваеннай лірыкі, як «Ліст з палону» (1942), «Над брацкай магілай» (1942), «Бярозка» (1944) і інш. Менавіта ў старажытным беларускім фальклоры паэт знаходзіць удалыя, адпавядаючыя з’явам ваеннай рэчаіснасці гістарычныя паралелі і вобразныя асацыяцыі.

Так, у вершы «Ліст з палону», выкарыстоўваючы традыцыйны матыў, які ідзе яшчэ ад старажытных песень, паэт стварыў яркі вобраз сучаснай беларускай дзяўчыны-«паланянкі», прымусова вывезенай акупантамі ў фашысцкую няволю. Элементы старажытнай абрадавай паэзіі (гаданні на вянках, традыцыйная песенная сімволіка і інш.) у спалучэнні з удалымі літаратурнымі рэмінісцэнцыямі з сучасных папулярных савецкіх песень, у прыватнасці з вядомай песні М. Ісакоўскага «Дан приказ ему на запад...», ствараюць надзвычай пераканаўчы эмацыянальна-псіхалагічны фон для канкрэтнага выяўлення драматычных перажыванняў гераіні.

Жудаснай ночы фашысцкай няволі і здзекаў тут супрацьпастаўлена святло неадступных успамінаў аб волі, аб шчаслівым, бестурботным юнацтве... I праменні гэтага святла прабіваюць пакутлівую цемень настрояў дзяўчыны-паланянкі – яны з’яўляюцца пакуль што адзінай маральнай апорай гераіні ў найбольш цяжкія, крытычныя моманты, яны падтрымліваюць незгасальную веру ў вызваленне. Трагічныя, блізкія да старадаўніх плачаў-галашэнняў лірычныя маналогі паступова істотна мяняюць сваю эмацыянальную афарбоўку – яны перарастаюць у бадзёрую і змястоўную канцоўку-заклік:

***Ліст ад сэрца ўсяго***

***Паланёная склала дзяўчына,***

***Ты чытай і адказ на яго***

***На штыку данясі да Бярліна...***

У вершы «Ліст з палону», як і ў іншых лірычных творах ваеннага часу, яскрава праявіліся выдатныя якасці фалькларыстычных пазіцый А. Куляшова, які, па-майстэрску выкарыстоўваючы паэтычныя традыцыі свайго народа, дасягнуў выключных поспехаў у выяўленні народнага характару, знайшоў адпаведную нацыянальна-самабытную форму яго мастацкага ўвасаблення. У тагачасных ваенных умовах верш гэты набываў шырокае грамадскае значэнне – ён не толькі выяўляў востры сардэчны боль за пакуты народа, але і дзейсна заклікаў да хутчэйшага вызвалення заняволенага краю.

Асаблівае месца ў паэзіі А. Куляшова ваенных гадоў займае верш «Над брацкай магілай». Знаходзячыся ў агульных межах патрыятычнай лірыкі, твор гэты вылучаецца перш за ўсё тым, што канкрэтна-эмацыянальная трактоўка трагічных з’яў спалучаецца тут з глыбокім філасофскім асэнсаваннем вайны, з глыбокім пранікненнем у няўмольную дыялектыку самога жыцця і барацьбы.

У аснове верша трагічны факт – гісторыя пахавання салдат-беларусаў, якія загінулі «каля рускай вёскі Лажыны» – далёка ад роднай Беларусі. У кантэксце твора трагічная сцэна развітання з безымяннымі героямі набывае шырокі абагульняючы сэнс – яна сімвалізуе сабою братэрскае адзінства савецкіх народаў, якія ў агульных намаганнях даною незлічоных ахвяр здабываюць сусветна-гістарычную перамогу над фашызмам. Менавіта з глыбінь франтавога братэрства ўзнікае свяшчэнная клятва баявых сяброў над магілай загінуўшых воінаў-беларусаў:

***Мы сяброў засыпаем зямлёй –***

***Ленінградцы, татары, узбекі,***

***Мы клянёмся варожай крывёй***

***Напаіць беларускія рэкі.***

Мастацкае асэнсаванне сутнасці савецкага патрыятызму ў вершы «Над брацкай магілай» прасякнута найглыбейшымі гуманістычнымі адчуваннямі, сапраўдным пафасам адмаўлення вайны.

Гэтай высакароднай творчай задуме і падпарадкавана ўся вобразна-паэтычная структура твора. Ён пабудаваны ў форме разгорнутых лірычных зваротаў, звернутых у духу фальклорнай традыцыі да паўшых воінаў. Праўда, у адрозненне ад некаторых фальклорных твораў аналагічнага плана, падзеі і характеры тут значна больш канкрэтызаваны. Дасягаецца гэта шляхам увядзення эпічнага зачыну-экспазіцыі, дзе праз лаканічныя эмацыянальна-насычаныя пейзажныя дэталі і вобразныя асацыяцыі ўзнікае выразны канкрэтна-гістарычны фон дзеяння:

***Ёсць пад Стараю Русаю руская вёска Лажыны.***

***Там, нібы ў Беларусі, і вербы растуць і рабіны.***

***Там жаўцеюць***

***Прыгожыя***

***Краскі.***

***За вёскай у лузе,***

***Там ржавеюць***

***Варожыя***

***Каскі,***

***Нібы ў Беларусі.***

***Там магіла ёсць брацкая ў лузе за вёскай Лажыны,***

***Там хлапцы беларускія чэсна галовы злажылі.***

Апошнія радкі гэтай своеасаблівай эпічнай экспазіцыі з’яўляюцца адначасова і натуральным эмацыянальна-псіхалагічным пераходам да наступных уласна-лірычных частак верша. Лірычныя маналогі, звернутыя да загінуўшых, пабудаваны, як і ў фальклоры, па прынцыпу кантрастнага супрацьпастаўлення трагічнай сцэны пахавання шматзначным малюнкам эпічнага зместу: тут сцвярджэнне велічы воінскага подзвігу спалучаецца са страсным выкрыццём бессэнсоўнасці і антыгуманнай сутнасці захопніцкіх войн наогул:

***Засыпаем мы твары з вачамі і вуснамі тымі,***

***На якіх пацалункі дзяцей і жанок не астылі.***

***Жвірам сыплем на рукі, якія дзяцей тых насілі,***

***Жвірам сыплем на ногі, якія паўсвета схадзілі...***

Свайго завяршэння трагічная тэма дасягае ў новым, блізкім да народных матыве роднай зямелькі-«талісмана». Матыў гэты надзвычай устойлівы ў фальклоры і неаднаразова выкарыстоўваўся беларускімі паэтамі і ў першую чаргу Я. Купалам («Разлука», 1914) і М. Багдановічам («Як Базыль у паходзе канаў», 1915).

Аднак у вершы А. Куляшова матыў гэты грунтоўна пераасэнсаваны і творча прыстасаваны да канкрэтных ідэйнатворчых задач, ён ужыты не самастойна, а як дапаможны сродак паглыблення асноўнага ідэйнага зместу твора, як дзейсны ідэйна-эстэтычны элемент узбагачэння патрыятычных традыцый свайго народа і напаўнення іх новым зместам.

***Хоць прымае іх гэта зямля, як сыноў сваіх шчыра,***

***Але просяць іх вочы хоць жменьку палескага жвіру.***

***Толькі дзе яго ўзяць?***

***Як яны Беларусь пакідалі,***

***У дарогу з сабою***

***Мяшэчкаў не бралі.***

***Што ім жменька зямлі той?***

***Ты ўся ім патрэбна, радзіма,***

***А ў дарожным мяшэчку***

***ўмясціць цябе ўсю немагчыма...***

У далейшым матыў роднай зямлі, якая можа «хіба толькі ў сэрцы змясціцца», арганічна перарастае ва ўзнёслы апафеоз Радзіме-Беларусі, дзе бязмежная любоў і невыказная туга па яе родных прасторах так непарыўна спалучаюцца з гатоўнасцю на подзвіг і новыя, нават найцяжэйшыя ахвяры ў імя вызвалення.

У адпаведнасці з гэтымі новымі сэнсава-эмацыянальнымі адценнямі заключнай часткі верша меняецца і ўся яго рытміка-сінтаксічная структура: трагічныя, блізкія да народных галашэнняў інтанацыі выразна пераходзяць у стрымана-мужныя, урачыстыя рытмы своеасаблівай канцоўкі-рэфрэна.

***Мы салют аддаем, памятаючы свой абавязак,***

***I не плачам, бо слёзы суровых саромяцца касак.***

Верш «Над брацкай магілай» А. Куляшова – адзін з лепшых, выдатных узораў патрыятычнай лірыкі ваеннага часу, красамоўнае сведчанне неабмежаваных творчых магчымасцей для тых савецкіх пісьменнікаў, якія, абапіраючыся на лепшыя нацыянальныя традыцыі, кіруюцца ў сваіх пошуках высокімі прынцыпамі камуністычнай партыйнасці і сапраўднай народнасці.

Адначасова з напружанай творчай працай у галіне лірыкі і балады ў А. Куляшова выспявае задума новай паэмы «Прыгоды цымбал» (1944). Ужо ў адным з першапачатковых варыянтаў паэмы «Сцяг брыгады» была невялікая ўстаўная песня-легенда аб музыку-цымбалісту. Вылучаная пазней у асобную «Быль аб цымбалах і цымбалісту» (1942–1943) яна і з’явілася, па сутнасці, асновай будучай паэмы.

Па сваёй накіраванасці паэма «Прыгоды цымбал» ва многім блізкая да «Сцяга брыгады» – тое ж сцвярджэнне непераможнасці народа ў барацьбе за сваю праўду, тое ж страснае выкрыццё нікчэмнай сутнасці прыстасавальніцтва і здрады. Больш таго, у «Прыгодах цымбал» знаходзяць сваё далейшае развіццё некаторыя сюжэтныя моманты і нават асобныя вобразы з першай ваеннай паэмы Куляшова (лёс асірацелых дзяцей, вобраз Лізаветы і інш.).

Разам з тым паэма «Прыгоды цымбал» істотна адрозніваецца ад «Сцяга брыгады». Адрозненне гэта ў першую чаргу ідзе па лініі асноўнай праблематыкі. Паралельна з вызваленчымі ідэямі паэт імкнецца асэнсаваць адну з важнейшых эстэтычных праблем усёй сваёй творчасці – праблему мастацтва і народа.

Зразумела, што ва ўмовах усенароднай барацьбы з фашызмам у трактоўцы яе паэт не мог абмежавацца вузкаэстэтычнымі аспектамі. Праз усю вобразна-паэтычную тканіну твора праходзіць думка аб неадольнасці народнага мастацтва, якое, з’яўляючыся скарбніцай шматвекавога духоўнага жыцця народа, разам з тым служыць яму як дзейсны сродак ідэалагічнай барацьбы.

У мастацкім раскрыцці ідэйнай праблематыкі паэмы «Прыгоды цымбал» А. Куляшоў пайшоў шляхам некалькі традыцыйным.

У крытыцы ўжо адзначалася, што разам з фальклорнай плынню ў паэме выразна адчуваецца пераемнасць і творчая сугучнасць з такімі вядомымі творамі беларускай літаратуры, як «Курган» Я. Купалы, «Сымон-музыка» Я. Коласа, «Музыка» М. Багдановіча. Такая з’ява не выпадковая: яна вынікала з пэўных творчых схільнасцей паэта (схільнасць да рамантычнага ўспрыймання з’яў рэчаіснасці) і адпавядала некаторым яго зыходным ідэйна-эстэтычным пазіцыям.

Аднак Куляшоў, паэт, творчыя імпульсы якога непарыўна звязаны з надзённымі ідэйна-эстэтычнымі праблемамі свайго часу, не мог абмежавацца толькі традыцыяй. Наватарская сутнасць паэтычных пошукаў аўтара праявілася тут перш за ўсё ў тым, што традыцыйная ў беларускім фальклоры і літаратуры праблема – праблема мастацтва і народа – звязваецца з актуальнымі задачамі вызваленчай барацьбы народа ў гады Вялікай Айчыннай вайны. Іменна адсюль і вынікае гістарычная значнасць і эстэтычная дзейснасць паэмы Куляшова.

З гэтымі асаблівасцямі асвятлення ідэйнай праблематыкі звязана сюжэтна-вобразная структура паэмы «Прыгоды цымбал». Калі ва ўступнай частцы – своеасаблівым пралогу, пададзеным у сімвалічнай форме, безадносна да месца і часу дзеяння, сцвярджаецца вечнасць народнага мастацтва, то ў далейшым гэты ўмоўна-сімвалічны струмень паэмы сюжэтна дапаўняецца больш выразнымі гістарычнымі рэаліямі. Кампазіцыйна гэта вырашаецца шляхам увядзення дзвюх паралельных сюжэтных ліній – драматычнай гісторыі пра лёс асірацелых у вайну дзяцей і гісторыі пра музыку, які дорыць дзецям дзівосныя цымбалы-самаграі. Гэтыя дзве ўзаемазвязаныя лініі і надаюць ідэйнай праблематыцы паэмы «Прыгоды цымбал» выразны сацыяльна-гістарычны сэнс.

Аднак увядзенне гэтых рэалістычных у асноўным сюжэтных ліній ніколькі не паслабляла агульнай казачна-ўмоўнай плыні твора, таму што падзеі і з’явы жыцця пададзены тут праз праламленне дзіцячай псіхалогіі. Дзякуючы асаблівасцям такога светаўспрыймання А. Куляшову лёгка і натуральна ўдаецца спалучыць у паэме элементы казачнай сімволікі і алегарызму з выразнымі, нават некалькі наіўна-рэалістычнымі малюнкамі і дэталямі.

I яшчэ адна надзвычай істотная жанрава-стылістычная асаблівасць паэмы «Прыгоды цымбал», якая звычайна не ўлічваецца або недаацэньваецца некаторымі крытыкамі, што непазбежна вядзе да памылковых ці неабгрунтаваных сцвярджэнняў. Гэта – прынцыпы мастацкай тыпізацыі жыццёвых з’яў і характару. У паэме «Прыгоды цымбал» знайшла сваё завяршэнне тая тэндэнцыя да абагульняюча-сімвалічнай тыпізацыі, якая намецілася яшчэ ў даваенныя гады, а затым, значна ўзмоцненая, праявілася ў паэме «Сцяг брагады» і асабліва ў гераічных баладах ваеннага часу. Непасрэдна звязаныя з фальклорнай рамантыкай і казачнай традыцыяй прынцыпы абагульняюча-сімвалічнай тыпізацыі і абумовілі сабою наяўнасць у творы шматлікіх фантастычных сцэн і дзівосных мэтамарфоз, якія мяжуюць іншы раз са сферай магчымага і верагоднага («вандраванні» цымбалаў «па небе», «пастарэнне» цымбалаў і інш.).

У даным выпадку неабходна ўлічваць, што ў складаных алегарычных, але заўсёды багата напоўненых актуальным сацыяльна-філасофскім зместам сцэнах і эпізодах, выразна адчуваюцца разнастайныя аспекты асвятлення вядучай ідэйна-эстэтычнай праблемы твора – мастацтва як выяўленне векавой духоўнай культуры народа неўміруча, а яго роля ў грамадскім жыцці нязменна дзейсная, актыўная. Вось чаму нават найбольш неверагодныя і фантастычныя моманты, звязаныя з «прыгодамі цымбал», лёгка асацыіруюцца з канкрэтнымі жыццёвымі з’явамі, а таму не трацяць мастацкай мэтазгоднасці і апраўданасці. Тая ж фантастычная сцэна «вандраванняў» цымбалаў «па небе» ў канкрэтнай ідэйна-мастацкай функцыі набывае значэнне сімвала вернасці сапраўднага мастацтва свайму народу; дарэмныя спробы паставіць такое мастацтва на службу ворагу. Нават закінутыя «за хмары», адарваныя ад народнай глебы цымбалы непазбежна вяртаюцца да «саламяных стрэх», на родную зямлю і сваёю ігрою грозна будзяць да змагання, наводзяць жах на ворага і здрадніка:

***Д’яблы большае кары***

***Прыдумаць бы ім не маглі,***

***Як закінуць за хмары,***

***Навек адарваць ад зямлі.***

***Іх калыша вятрыска***

***За хмарай,***

***Чужынцам на смех.***

***Але месячык нізка***

***Спусціўся па небу***

***Да стрэх.***

***Дакрануліся струны саломы,***

***Салома звініць.***

***Чалавек невядомы,***

***Што ўкраў іх,***

***Ад страху дрыжыць...***

Гэтымі ж прынцыпамі фальклорна-рамантычнай тыпізадыі абумоўлены і асноўныя прыёмы вобразных характарыстык: кантрастнае супрацьпастаўленне «станоўчых» і «адмоўных» вобразаў, адсутнасць уласна-індывідуальных дэталей, прыёмы гіпербалізацыі і завастрэння асобных рыс характару героя і многія іншыя. Элементы выключнасці, узвышанай гераізацыі і ў пэўнай ступені сімвалічнасці ў абрысоўцы станоўчых герояў – цымбаліста, партызана Кузьмы, малога Васілька – спадчынніка музыкі, «незнаёмай» маці, якая аддае жыццё за выратаванне чужых дзяцей, чаргуюцца ў паэме з бытавой прыземленасцю, шаржыраванай прамалінейнасцю і гратэскавасцю вобразаў ворагаў – фашыста Густава і яго нікчэмнай любоўніцы, распусніцы Лізаветы. Іншы раз вобраз Густава, як і другіх прадстаўнікоў акупантаў, асацыіруецца ў паэме з фальклорна-сімвалічнымі вобразамі «няшчасця», «зялёнага няшчасця», «ворага» – вобразамі, блізкімі да народных казачных уяўленняў аб «горы-няшчасці» і іншых варожых чалавеку сілах, якія пагражаюць знішчэннем усяму «добраму і жывому».

У паэме «Прыгоды цымбал» шырока выкарыстаны і іншыя традыцыйна-фальклорныя сродкі і прыёмы вобразнага ўвасаблення. Так, у паэтычным пралогу твора, вытрыманым у інтанацыях навагодніх дзіцячых песень («В лесу родилась ёлочка, в лесу она росла»), аўтарам шырока ўведзены прыём адухатварэння прыроды, якая тут «ачалавечаная» і існуе ў непарыўных сувязях з жыццём чалавека, яго настроямі і адчуваннямі:

***Сярод сясцёр вясёлых***

***Яна ў бары расла,***

***Вышэйшаю між ёлак,***

***Гучнейшаю была.***

***Ударыў дзед абухам***

***I ёлка загула, –***

***Зачараваны слухаў,***

***Прыпаўшы да ствала.***

***Між небам і зямлёю***

***Апошні раз яна***

***Звінела пад пілою,***

***Як пад смычком струна.***

***«Не плачце! – прашумела,***

***Як падала ў траву, –***

***Я буду пець,***

***Як пела,***

***Я вас перажыву...».***

У далейшым гэты традыцыйны прыём адухатварэння пашыраецца на многія з’явы рэчаіснасці – ён садзейнічае стварэнню той атмасферы злітнасці чалавека з прыродай, якая не толькі адпавядае асаблівасцям дзіцячых уяўленняў аб навакольным свеце (іх жа вачыма ўспрыймаюцца падзеі), але і з’яўляецца яскравым сведчаннем патрыятычных пачуццяў усяго народа, які ў сваіх шматлікіх фантастычных казках і легендах увасобіў надзвычай глыбокую і рэалістычную, па сутнасці, думку аб непарыўнай еднасці чалавека з яго роднай зямлёй, прыродай, з якімі ён звязан і ўсёй сваёй працоўнай дзейнасцю, і сваімі запаветнымі думамі і спадзяваннямі.

Важна адзначыць, што прыёмы фальклорна-рамантычнай тыпізацыі з’яў у цэлым не паслабляюць агульнай рэалістычнай выразнасці твора. Дасягаецца гэта не толькі шляхам напаўнення шматлікіх алегорый выразнымі жыццёвымі алюзіямі ці паралелямі, але і шляхам майстэрскага чаргавання рэалістычных і сімвалічных сцэн. Рэалістычна-бытавая плынь, найчасцей звязаная з гісторыяй пра лёс асірацелых дзяцей, тут арганічна пераходзіць у абагульняюча-сімваліч- ныя сцэны і наадварот. Характэрнай у гэтым сэнсе з’яўляецца сцэна, калі цудадзейная ігра цымбалаў-самаграяў выратоўвае малых дзяцей з рук ворага Густава.

***Брат па струнах і ўдарыў,***

***Яшчэ й галавою патрос,***

***I ўзняліся пад хмару***

***З трывогаю тысячы кос.***

***Загула сенажаць,***

***Загрымела дарога і гаць.***

***Позна, позна Густаў***

***Уцякаць і хавацца пачаў.***

***Ні дарогі, ні гаці***

***Яго не прапусцяць нідзе.***

У далейшым паяўляецца сінанімічны вобраз маці, які набывае шырокае абагульняюча-сімвалічнае значэнне сацыялістычнай Радзімы, якая вядзе ўсенародную барацьбу за свой гістарычны лёс, за будучыню цэлых пакаленняў:

***Гэта маці***

***Дзяцей ратаваці***

***З дубровы ідзе!***

***Крочыць сцежкамі ўсімі,***

***У руках яе тысячы кос,***

***Грозна косамі тымі***

***Яна дастае да нябёс.***

***Не схаваецца вораг***

***За жытам, за лесам густым,***

***Ззяюць косы ў прасторах***

***I сочаць усюды за ім.***

Дзякуючы такому своеасабліваму спалучэнню двух планаў, рэалістычнага і сімвалічнага, асноўная праблематыка паэмы «Прыгоды цымбал» (праблема мастацтва і народа) арганічна спалучаецца з пафасам вызваленчай барацьбы народа ў гады Вялікай Айчыннай вайны.

Вось чаму нельга пагадзіцца з поглядамі тых крытыкаў і даследчыкаў творчасці А. Куляшова, якія сцвярджаюць, што нібыта сімвалічны план разбурае кампазіцыйную стройнасць паэмы, «перашкаджае развіццю цэнтральнай ідэі, прыводзіць» да некаторага парушэння праўдзівасці, рэалістычнай яснасці вобразаў». У выказваннях такога роду не ўлічваецца перш за ўсё тая акалічнасць, што менавіта творчае выкарыстанне фальклорна-казачнай сімволікі дазволіла Куляшову стварыць той шырокі сацыяльна-філасофскі план паэмы, які садзейнічаў паглыбленню абагульняючай сілы мастацкіх вобразаў і які істотна ўзбагачаў патрыятычныя матывы твора. Да таго ж жанрава-стылявыя асаблівасці паэмы непарыўна звязаны з вядучымі тэндэнцыямі ў творчым развіцці паэта ў гады вайны – імкненне да рамантычнага ўспрыймання жыцця, паглыбленая ўвага да эмацыянальна-псіхалагічнага выяўлення характару і інш., – выйсці за межы якіх А. Куляшоў суб’ектыўна не мог.

Слабасці паэмы «Прыгоды цымбал» якраз у іншым. Яны звязаны з цяжкасцямі ўвасаблення ў адным, хай сабе надзвычай ёмкім сінанімічна вобразе ўсяго таго багацця і разнастайнасці паэтычных ідэй, якія заложаны ў аснове гэтага патрыятычнага і надзвычай шматзначнага твора. Вось чаму іншы раз той ці іншы сімвалічны вобраз не можа поўнасцю «ўвабраць» у сябе ўсю тую ідэйна-сэнсавую «нагрузку», якая ўскладзена на яго згодна з аўтарскай задумай. Як вынік такой неадпаведнасці ў паэме «Прыгоды цымбал» адчуваецца часам пэўная невыразнасць асобных сюжэтных сцэн (гібель «невядомага конніка», сустрэча дзяцей з партызанам Кузьмою і інш.), незавершанасць, а то і «прыблізнасць» у абмалёўцы асобных мастацкіх дэталей характару, паводзін, абставін і інш.

Аднак гэтыя асобныя прыватныя і неістотныя недахопы не даюць яшчэ дастатковых падстаў для адмаўлення мастацкай цэласнасці ўсяго твора, для сцвярджэнняў аб «стылістычным разнабоі» ці неапраўданасці тых ці іншых паэтычных форм і прыёмаў. Відавочна, што паэма «Прыгоды цымбал» з яе рамантычнай узнятасцю, з яе казачна-фальклорнай умоўнасцю і сімволікай, з яе выразнай і шматзначнай сацыяльна-гістарычнай напоўненасцю не выходзіць за межы тых жанрава-стылістычных тэндэнцый, што праявіліся ва ўсёй творчасці Куляшова перыяду вайны, асабліва ў баладах і паэме «Сцяг брыгады».

Гэта блізкасць паэмы «Прыгоды дымбал» да іншых буйнейшых твораў Куляшова ваеннай пары яскрава праяўляецца не толькі ў прынцыпах мастацкай тыпізацыі з’яў ці асаблівасцях вобразнай тропікі – не менш выразна яна адчуваецца ва ўсім рытміка-інтанацыйным ладзе твора. Свядома пазбягаючы аднастайнасці, манатоннасці некаторых традыцыйна-кананічных схем і памераў, Куляшоў імкнецца да максімальнай адпаведнасці рытмічнай будовы верша канкрэтным сэнсава-эмацыянальным задачам. Зразумела, што нельга ўзводзіць гэты «прынцып» у нейкі ўніверсальны эталон мастацкасці ў кожным, нават прыватным выпадку. Аднак бясспрэчна, што іменна з ім звязаны багацце і разнастайнасць паэтычных інтанацый твора, змястоўнасць і сэнсавая значнасць яго паэтычных фраз, натуральнасць, мэтазгодная рухомасць рытмічных пераходаў.

У гэтым сэнсе паэма «Прыгоды цымбал», як і іншыя творы Куляшова ваеннага часу, – бясспрэчнае дасягненне ўсёй беларускай літаратуры на шляхах да авалодання традыцыямі фальклорнай паэтыкі, новы значны крок у складаным працэсе выпрацоўкі і станаўлення тых новых нацыянальна-самабытных форм мастацкага ўвасаблення рэчаіснасці, якія разам з плённымі прынцыпамі новага творчага метаду забяспечваюць высокую эстэтычную дзейснасць лепшых твораў нашай паэзіі.

Творчасць А. Куляшова перыяду Вялікай Айчыннай вайны – яскравае сведчанне неабмежаваных магчымасцей для тых савецкіх пісьменнікаў, якія, кіруючыся высокімі прынцыпамі камуністычнай партыйнасці і народнасці, нязменна арыентуюцца на лепшыя нацыянальна-паэтычныя традыцыі мінулага і творча спалучаюць іх з наватарскай сутнасцю новых ідэйна-эстэтычных запатрабаванняў сваёй эпохі.

***Грынчык, М. М. Творчасць А. Куляшова ў гады Вялікай Айчыннай вайны / М. М. Грынчык // Беларуская літаратура : даследаванні / [Акадэмія навук БССР, Інстытут літаратуры імя Я. Купалы]. – Мінск, 1961. – Вып. ІV. – С. 153–182.***